Jogu na rilason ka ta dexa vitoria / Nen momentus sabi pa konta storia! / Kumida nha kudjer e pa dos / I fartura ta xintidu oji i dipos!
E inpusivel kalkansa filisidadi
Si amargura sta koronpi bu identidadi.
Futuru é un lugar lonji i opaku, pa undi nu debi kaminha sen fadiga!
E un paraizu undi kenha ki ka ten amor propriu ka ta txiga.
Ka bu djobi spinhu na gatu
Nen unha na pexi.
Ka bu korta agu ku xizatu
Nen ka bu spera ma montanha kre mexi!
Salgadu mar ka ta xinti
Kenti sol ka ta fla m’é kenti
Modjadu txuba ta dispensa…
Na kuza dretu, ningen ka sta pensa!
Pikinoti ka ta kredu pa fazi par
Pamodi tamanhu podi divididu.
Rapidu ta para divagar, divagar
Ti ki ta mori na ora difinidu.
Sabi sen asukra e sabi ti fin di tenpu.
Mas margos ku asukra e sabi ti iluzon dispixa.
Grilu ka podi txomadu di lagartixa
Nen gatu di onsa
I nen saia di kalsa.
Kenha ki e runhu ka ta konpu.
Kama nunka durmi sakedu
Bananera nunka pari detadu!
Xikoti sen forsa di omi ka ta xikotia
Mo sen vontadi ka ta bota.
Kurason sen maldadi ka ta fri
Nen beju sen un objetivu ka ta ri.
Kabesa sen pensamentu nada ka ta finji.
Amor verdaderu mal ka ta atinji
Tera ta tremi, rotxa ta ronba, vulkon ta spludi
Mas kurason ka ta vibra nen ka ta duesi
Pamodi na mundu di Amor
so rispetu ki ta guverna tudu,
ki ta planta un jardin di flor
i ta silensia magua skesidu!
Jogu na rilason ka ta dexa vitoria
Nen momentus sabi pa konta storia!
Kumida nha kudjer e pa dos
I fartura ta xintidu oji i dipos!
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn lij_Latn pap_Latn kea_Latn pag_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn